Man in blompot-moord gevonnisRegard Groenewald is tien jaar tronkstraf opgelê vir die moord. (Foto: Armand Hough/ANA) Regard Groenewald (26), wat vroeër vandeesmaand skuldig bevind is dat hy Hilary van Rooyen met ŉ blompot vermoor het, is in die Kaapstadse hooggeregshof tot tien jaar tronkstraf gevonnis. Groenewald het Van Rooyen (52), ŉ ma van twee, in Mei 2017 met ŉ blompot in haar huis in Durbanville vermoor. Hy het haar twee keer met ŉ glasblompot oor die kop geslaan, haar selfoon en motorsleutels geneem en op verskillende plekke weggegooi. Groenewald het aangevoer hy het Van Rooyen uit selfverdediging geslaan, omdat sy glo by hom aangelê het. Hy was glo ŉ vriend van een van Van Rooyen se seuns. Regter Derek Wille het Donderdag tydens vonnisoplegging gesê hy maak spesifiek geen bevinding oor wat presies kort voor die aanval op Van Rooyen gebeur het nie, “in soverre dit moontlik, of moontlik nie, verband hou met ŉ verhouding wat moontlik, of moontlik nie, tussen die oortreder en die oorledene bestaan het nie”. Wille het gesê wanneer geweld deel van die misdaad uitmaak, moet die omvang, mate en wreedheid van die aanval ook in ag geneem word. Die rimpeleffek wat ŉ misdaad uiteindelik op die slagoffers in die onmiddellike gemeenskap het, moet ook in aanmerking geneem word. Wille het gesê Van Rooyen was ŉ sagte teiken wat beskryf is as ŉ goedgesinde en liefdevolle persoon, asook ŉ merkwaardige ma en rolmodel vir haar kinders. “Die pyn en lyding wat die oorledene se man en kinders gely het, was ondenkbaar,” het Wille gesê. Hilary en Derick van Rooyen. (Foto: Facebook) Die regter het tydens vonnisoplegging gesê Groenewald is dalk spyt oor sy optrede op daardie noodlottige dag, maar dat dit nie ware berou is nie. “Sy daaropvolgende optrede, ná die moord op die oorledene, stem nie ooreen met ŉ toestand van ware berou nie.” Hy het Groenewald een jaar tronkstraf opgelê vir diefstal en tien jaar tronkstraf vir die moord op Van Rooyen. Die vonnisse word gelyklopend uitgedien. Wille het gesê Groenewald het ŉ lae vlak van emosionele intelligensie en dit, tesame met sy emosionele toestand, het ŉ rol gespeel om hom van die voorgeskrewe minimum vonnis van 15 jaar te laat afwyk. Die regter het gesê Groenewald is nie na Van Rooyen se huis om haar te vermoor nie, en dat hy die situasie waarin hy hom bevind het swak hanteer het – met vernietigende gevolge vir die slagoffer se gesin. “Die moord op die oorledene was tragies en heeltemal onnodig.”